Diari Oficial de la Generalitat Valenciana


Sumari del DOGV 9983, del 14-11-2024 (2024/11331)

RESOLUCIÓ de 26 de setembre de 2024, de la Direcció General d’Urbanisme, Paisatge i Avaluació Ambiental, per la qual s’ordena publicar l’informe ambiental i territorial estratègic del Pla de mobilitat urbana sostenible de Sant Joan d’Alacant, en el terme municipal de Sant Joan d’Alacant. Expedient 091/2021+EAE.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9983

Data del DOGV
:   14-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11983

CVE
:   KCRF-C-0525-93108

Data del document
:   26-09-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

D’acord amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació de l’informe ambiental i territorial estratègic en el *Diari Oficial de la Generalitat Valenciana*,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 091/4767-IAJ Sant Joan d’Alacant (Alacant).

«Informe ambiental i territorial estratègic

Objecte: Pla de mobilitat urbana sostenible de Sant Joan d’Alacant

Tràmit: avaluació ambiental estratègica del Pla

Promotor: Ajuntament de Sant Joan d’Alacant

Autoritat substantiva: Ajuntament de Sant Joan d’Alacant

Ubicació: Sant Joan d’Alacant (Alacant)

Núm. d’expedient: 091/9621-SMV

La Comissió d’Avaluació Ambiental, en la sessió del 29 de juliol de 2022, ha adoptat l’acord següent:

Vista la proposta d’informe ambiental i territorial estratègic del Pla de mobilitat urbana sostenible, en els termes següents:

A. Fonaments pels quals se sotmet el pla a avaluació ambiental estratègica.

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic mitjançant el Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge (TRLOTUP).

La Llei 21/2013, de 9 de desembre, d’avaluació ambiental, establix en l’article 6 quins plans i programes, així com les seues modificacions, estan sotmesos a una avaluació ambiental estratègica de conformitat amb els procediments que establix la legislació d’avaluació ambiental.

Segons el que estipula l’article 46.3 del TRLOTUP, l’òrgan ambiental determinarà si un pla o un programa ha de ser objecte d’avaluació ambiental i territorial estratègica simplificada o ordinària, en els supòsits que es preveuen en este i tenint en compte els criteris que establix l’annex VIII de la llei, tot això amb la consulta prèvia a les administracions públiques afectades i d’acord amb les fases de la tramitació que s’exposen en l’article 50.

En este context, l’avaluació ambiental estratègica resulta aplicable als plans de mobilitat.

La Subdirecció General d’Avaluació Ambiental notifica l’obertura de l’expedient (expedient 091/8574-PZG) el 20 de gener de 2022.

B. Document inicial estratègic

B.1. Documentació aportada

En data 3 de desembre de 2021 va tindre entrada, en el Servici d’Avaluació Ambiental Estratègica, la sol·licitud de l’Ajuntament de Sant Joan d’Alacant per a iniciar el procés d’avaluació ambiental i territorial estratègica de l’esborrany del Pla de mobilitat urbana sostenible (PMUS) d’este municipi.

La documentació aportada s’ajusta al que establix l’article 50 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge (TRLOTUP).

La documentació la conformen els documents següents:

1. Document inicial estratègic (DIE).

2. Esborrany del Pla de mobilitat urbana sostenible (144 pàgines digitalitzades).

S’adjunta com a annex un estudi acústic.

A l’anterior documentació també s’acompanya:

– Un document de diagnòstic de la mobilitat.

– Un pla d’acció.

– El certificat d’acord plenari pel qual se sol·licita en l’inici del procediment.

B.2. Informació territorial

El municipi de Sant Joan d’Alacant està situat a la província d’Alacant, a la comarca de l’Alacantí, en l’àrea metropolitana Alacant-Elx a uns 8 quilòmetres de la ciutat d’Alacant.

Compta amb un terme municipal de 9,64 km² i compta amb una població dels 24.363 habitants (CEK 4060).

El terme municipal està travessat per l’autovia de circumval·lació d’Alacant (A-70) i per l’N-332, a més d’estar connectat amb els municipis limítrofs del Campello, Alacant i Mutxamel.

Se situa sobre un terreny pràcticament pla, i l’altitud oscil·la entre els 100 metres en el límit amb Mutxamel (turó del Calvari) i els 20 metres a l’est, prop de la costa. El nucli urbà s’alça a 40 metres sobre el nivell de la mar.

El clima és suau i temperat i l’únic riu que creua part del terme és el Montnegre o riu Sec, que passa pel nord, i que marca el límit amb el Campello.

B.3. Planificació vigent

El planejament urbanístic de Sant Joan d’Alacant va ser aprovat per la Comissió Territorial d’Urbanisme del 30 de setembre de 2003 (BOP Alacant de 6.11.2013).

Tal com queda remarcat en el PGE, les carreteres d’este municipi són:

autovia A-70 i carretera nacional N-332 (de titularitat estatal); carreteres CV-800 i CV-821 (de titularitat autonòmica); carretera CV-772 (de titularitat provincial).

B.4. Objectius del Pla de mobilitat

Estan indicats en la pàgina 11/155 del PMUS:

– Disminució de l’ús del vehicle privat i dels corresponents nivells de trànsit, congestió i sinistralitat.

– Regulació, ordenació i control d’accessos i estacionament.

– Reducció dels nivells de contaminació atmosfèrica i soroll, amb la consegüent millora de salut dels habitants.

– Disminució del consum d’energies no renovables per a impulsar altres alternatives més netes i eficients.

– Desenrotllament, ordenació i millora dels diferents modes de transport.

– Impuls a la mobilitat a peu i amb bicicleta, mitjançant la construcció i/o la reserva d’espais, i la supressió de barreres arquitectòniques per al vianant i la bici, en un entorn adequat i segur per als usuaris.

Foment de la intermodalitat.

– Optimització dels temps de viatge.

– Creació, millora, ampliació i desenrotllament d’espais per als vianants, que resulten atractius i confortables, per a la seua estada i gaudi.

– Increment de la seguretat viària als carrers del municipi.

– Integració de la mobilitat en les polítiques urbanístiques.

– Millora de les condicions d’accessibilitat universal.

– Priorització del trànsit de persones amb mobilitat reduïda (fins i tot l’aparcament dels seus vehicles), així com el de col·lectius vulnerables (majors, xiquets i xiquetes, etc.).

– Implantació de la mobilitat baix el concepte de perspectiva de gènere.

– Regulació de les activitats de càrrega, descàrrega i repartiment de mercaderies.

– Gestió de la mobilitat, especialment entorn dels principals punts d’atracció o generació de viatges: centres educatius, comerços, centre de salut, poliesportiu, etc.

– Millora del nivell de qualitat de vida de la ciutadania de la localitat.

Conclou que totes les actuacions estan orientades a optimitzar els modes de desplaçament, establint prioritats i principis d’acció.

També s’indica que aprofitaran, en la mesura que siga possible, les dades i la informació d’interés, inclosos en el Pla de mobilitat metropolitana sostenible de l’àrea d’Alacant-Elx, de la Conselleria de Vivenda, Obres Públiques i Vertebració del Territori.

Presenta dos alternatives (pàgina 13/33 DIE):

Alternativa 0: es manté la situació actual.

Continuarà la tendència ascendent de l’ús del vehicle privat, la qual cosa suposarà una alta dependència de fonts energètiques no renovables.

Esta situació generarà emissions elevades de CO2 a l’atmosfera, responsables de l’efecte d’hivernacle, i que contribuïxen de manera important al calfament global

Alternativa 1: elaboració del PMUS.

Arreplega un conjunt d’estratègies agrupades en quatre àmbits d’intervenció, segons la seua major o menor rellevància o capacitat de canvi en el model de mobilitat actual: instrumental, estructurant, complementàries i transversals.

– Estratègies estructurants: són les estratègies que actuen com a catalitzadores de la resta d’estratègies complementàries, ja que cap actuació és capaç per si sola d’aconseguir els objectius buscats, sinó en col·laboració amb unes altres. S’agrupen en:

EE.1. Integració urbana de l’av. Miguel Hernández.

EE.2. Arribada del tramvia al municipi de Sant Joan d’Alacant.

EE.3. Reordenació del repartiment modal dels carrers.

EE.4. Finalització de la ronda perimetral nord-sud.

EE.5. Execució de la prolongació de la via parc i la seua connexió amb l’A-7.

– Estratègies complementàries: les estratègies estructurants es voran reforçades per una sèrie d’estratègies complementàries que aportaran algunes mesures de reforç importants, com ara:

EC1. Xarxa d’itineraris per als vianants accessibles.

EC2. Xarxa d’infraestructura ciclista i vehicles de mobilitat personal.

EC3. Regulació de l’estacionament.

EC4. Aparcaments dissuasius.

EC5. Programa d’optimització i dinamització del transport públic.

EC6. Impuls de la mobilitat elèctrica.

EC7. Gestió del trànsit i seguretat viària.

– Estratègies transversals: en menys o més grau incidixen sobre la resta de les estratègies anteriors:

ET.1. Camí escolar segur.

ET2. Pla de formació i conscienciació.

ET3. Gestió intel·ligent de la mobilitat.

– Estratègies instrumentals: té a vore amb la coordinació i l’operativa d’implantació necessària per a executar les diferents estratègies del PMUS. Encara que s’enumeren en últim lloc, la seua implantació s’ha de dur a terme en la fase inicial de posada en marxa del PMUS i abans que qualsevol altra estratègia, perquè ajudaran a la planificació i el seguiment correctes del pla:

EI.1. Consell Municipal de Mobilitat.

EI.2. Pla director de la mobilitat personal i ciclista.

La programació temporal i el pressupost de cada una de les 18 línies estratègiques s’han reflectit en la pàgina 135/199 del document presentat titulat Pla d’acció.

C. Possibles efectes sobre el medi ambient

No es preveuen mesures per a previndre, reduir o compensar efectes negatius, ja que un PMUS no incidix negativament en el medi ambient, sinó tot el contrari, proposa diferents actuacions que milloren tant la qualitat ambiental com territorial del municipi de Sant Joan d’Alacant (pàgina 32/33 DIE).

El promotor realitza una caracterització mediambiental i destaca els aspectes sobre els quals incidirà el PMUS i que bàsicament són qualitat de l’aire i contaminació acústica.

S’aprecia que la qualitat de l’aire és bona, ja que en cap cas se supera el llindar anual fixat per l’RD 102/2011; de fet, els nivells de SO2 són molt bons, ja que estan molt per davall del llindar tant anual com diari (125 ?g/m³).

A Sant Joan d’Alacant la principal font de soroll ambiental és el trànsit motoritzat, que depén dels aspectes següents:

– Intensitat del trànsit.

– Velocitat de circulació.

– Tipologia del trànsit i de vehicles.

– Pendent.

– Composició del ferm.

– Estat del vehicle.

El PMUS proposa mesures que ajuden a reduir la presència de vehicles motoritzats en entorns urbans, afavorint modes de desplaçaments sostenibles i potenciant el transport col·lectiu, així com la introducció del vehicle elèctric al parc municipal d’automòbils per a mitigar, d’esta manera, la contaminació acústica produïda per este sector.

Dels indicadors de seguiment (pàgines 57-17 OCD) com a indicadors més específics des del punt de vista mediambiental es troben:

– Indicadors de seguiment de la mobilitat general, en el qual l’únic paràmetre estrictament mediambiental en el qual es quantifica l’efecte del PMUS són les emissions de CO2/habitant. I els altres, els viatges amb bicicleta o patinet, són repartiment modal privat, viatges a peu, parc mòbil elèctric.

– Indicadors de seguiment de les estratègies: metres de xarxa ciclista, places d’estacionament en dissuasiu (en tant per u), parades de taxi i punts de recàrrega de vehicles.

També s’estima la contaminació acústica generada pel trànsit rodat.

Sobre la base d’estudis anteriors de municipis de característiques similars es preveu que la implementació del PMUS permetrà, al llarg de 10 anys, un estalvi energètic aproximat del 10-20 % i una reducció d’emissions de gasos d’efecte d’hivernacle (GEI) del mateix orde de magnitud, i això afavorirà la utilització de modes de transport més sostenibles.

D. Consultes efectuades

El Servici d’Avaluació Ambiental Estratègica, dins de la direcció general amb competències en avaluació ambiental, i d’acord amb l’article 53.1 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, ha sotmés a consulta, en la seua condició d’administracions públiques afectades:

|  |  |  |
| --- | --- | --- |
| *Consulta* | *Informe* | *Administració pública consultada* |
| 20.01.2022 | 02.03.22  19.07.22 | DG d’Ordenació del Territori i Paisatge:  – Servici d’Infraestructura Verda i Paisatge  – Servici de Gestió Territorial (PATRICOVA) |
| 20.01.2022 | 15.07.2022 | Servici de Mobilitat Urbana |
| 20.01.2022 |  | Servici de Planificació (carreteres GVA) |
| 20.01.2022 | 11.03.22 | Servici de Gestió Forestal (vies pecuàries) |
| 20.01.2022 | 25.02.22 | Servici de Protecció de l’Atmosfera |
| 20.01.2022 | 22.04.22 | Subdirecció General de Canvi Climàtic |
| 20.01.2022 | 11.03.22 | Ferrocarrils de la Generalitat (FGV) |
| 20.01.2022 | 20.04.22 | Diputació de Carreteres d’Alacant |
| 20.01.2022 | 02.05.22 | Carreteres de l’Estat |

  

Nota: els informes rebuts es poden consultar en la pàgina web [https://mediambient.gva.es/va/web/evaluacion+ambiental/avaluacio+ambiental+estrategica+de+plans+i+programes](https://mediambient.gva.es/va/web/evaluacion-ambiental/avaluacio-ambiental-estrategica-de-plans-i-programes)  una vegada s’emeta este IATE.

E. Identificació dels possibles efectes sobre el medi ambient

Conceptualment, els plans de mobilitat urbana sostenible són l’instrument adequat per a respondre a les necessitats de mobilitat de persones i mercaderies en l’entorn urbà i reduir l’impacte negatiu del sistema de transport en l’economia, la societat i el medi ambient.

Esta mobilitat sostenible també ha de tindre com a objectiu l’accessibilitat universal, és a dir, facilitar l’accés de la població a béns, servicis i llocs de treball.

La consecució d’estos objectius generals es du a terme si s’actua, fonamentalment, en dos àmbits:

– Un nou equilibri dels mitjans de transport que aposte, fonamentalment, pels que presenten més eficàcia ambiental i social: transport públic davant del privat i formes de transport no motoritzat. Aconseguir este objectiu requerix tant mesures d’estímul cap a les noves formes de transport com mesures dissuasives. Per a fer-ho, s’ha d’actuar sobre aspectes estructurals (infraestructures necessàries) i de regulació urbanística (tipologia edificatòria, relació espais públics/privats, estàndards dels aparcaments per als diferents mitjans de transport).

– La planificació urbana i el model de ciutat, per a disminuir la necessitat de mobilitat urbana tant pel que fa a la necessitat com respecte a la longitud dels desplaçaments.

Des del punt de vista ambiental, els PMUS han de contribuir a un ús racional del sòl per a atendre les demandes de mobilitat, al canvi modal que prioritze els mitjans més sostenibles i la reducció de la necessitat de desplaçaments tant en nombre com en distància, que propicien l’adquisició d’hàbits saludables (caminar i desplaçar-se en bicicleta) i que, alhora, contribuïsquen a disminuir les emissions originades pel sector del transport, com ara les que fan referència a emissions de gasos d’efecte d’hivernacle (CO2), les emissions de contaminants que perjudiquen la qualitat de vida dels ciutadans (entre altres, diòxid de nitrogen NO2, compostos orgànics volàtils COV, monòxid de carboni CO, diòxid de sofre SO2, material particulat PM) i les emissions acústiques originades pel trànsit.

En este sentit s’expressa l’article 10.2 de la Llei 6/2011, d’1 d’abril, de la Generalitat, de mobilitat de la Comunitat Valenciana, quan indica que «2. La definició de paràmetres i objectius indicats en el punt anterior anirà acompanyada dels indicadors que es consideren rellevants en relació amb el volum total de desplaçaments i la seua distribució modal, i es particularitzaran els nivells associats de consum energètic, ocupació de l’espai públic, emissions sonores i atmosfèriques, i d’efecte d’hivernacle. L’evolució d’estos últims paràmetres tendirà a la reducció progressiva d’acord amb els ritmes i els límits que establisca la normativa en relació amb el desenrotllament de les polítiques energètiques i mediambientals».

Atesos els criteris anteriors, es realitza l’avaluació ambiental estratègica del PMUS de Sant Joan d’Alacant en funció de les propostes realitzades partint de la consideració, tal com arreplega la documentació aportada, que les propostes es plantegen en sòl urbà, així com sobre xarxa primària viària i un increment d’aparcaments dissuasius. La ubicació d’estos aparcaments figuren en el pla de la pàgina 196/199 del document Pla d’acció del PMUS, sense que es concrete la classificació de sòl vigent segons el planejament municipal per a esta mena d’aparcaments.

El PMUS de Sant Joan d’Alacant té en compte el que establix l’article 3.2 de la Llei 6/2011, de mobilitat de la Comunitat Valenciana, respecte a les competències administratives, per la qual cosa l’avaluació ambiental estratègica d’este es durà a terme sobre les propostes que siguen de competència municipal.

Les següents consideracions legals i ambientals es poden vore en els informes rebuts, que especifiquem a continuació:

Mobilitat urbana

L’informe (16 folis) firmat el 15.07.22 analitza la documentació presentada per l’ajuntament promotor des del seu punt de vista sectorial en la matèria de mobilitat urbana.

Conclou que reunix la qualitat tècnica adequada perquè el servici de mobilitat urbana emeta un informe favorable dins de la tramitació ambiental i territorial estratègica.

No obstant això, elabora una sèrie d’indicacions que assenyalen que han de corregir-se i ampliar-se en el PMUS prèviament a la seua aprovació conforme a la Llei de mobilitat.

Estes observacions estan desenrotllades en les pàgines 12 a 16 de l’informe sectorial, estant referides a la necessitat de coordinació amb altres actuacions de mobilitat en l’àrea d’estudi o adjacents, concreció pressupostària o documentació que ha de completar la proposta actual de pla de mobilitat estrictament des del punt de vista sectorial.

Risc d’inundació (PATRICOVA)

L’informe de 19.07.2022 indica que, des del punt de vista de la vulnerabilitat, les actuacions previstes en el Pla de mobilitat que puguen vore’s afectades per la inundabilitat seran les que suposen la construcció de les vies ciclistes i per als vianants, de traçats nous de vies ciclistes, la millora del disseny urbà mitjançant la seua ordenació o els projectes de conversió en zones preferents per als vianants. Estos tipus d’actuacions seran infraestructures sobre les quals li serà aplicable l’article 21 de la normativa del PATRICOVA, que establix que qualsevol element superficial que se situe en una zona inundable a una cota superior a 30 cm no ha de provocar un increment del risc d’inundació en els usos urbans actuals o planificats. En este sentit, les actuacions que suposen una modificació de la rasant actual del viari superior a 30 cm serà motiu d’avaluació dels projectes i els plans que es desenrotllen amb motiu de l’aprovació del Pla de mobilitat. Estos projectes i plans seran objecte d’informe per esta direcció general (ordenació del territori), prèviament a l’aprovació definitiva d’estos.

Com a consideració i conclusions finals l’informe assenyala que, en relació amb el risc d’inundació, relatives al risc d’inundabilitat:

– El pla de mobilitat està afectat per perillositat d’inundació, no obstant això, hauran de ser concretats en els projectes que este desenrotlle les actuacions que comporten l’alteració de la rasant i les seues afeccions, així com, en el cas que siguen procedents les mesures que es prevegen per a reduir els efectes de la inundabilitat. Es considera que el pla de mobilitat serà compatible amb la normativa del PATRICOVA, sempre que s’incorpore en les actuacions que es projecten les condicions de les infraestructures previstes en l’article 21 d’esta.

– Les actuacions previstes en el Pla de mobilitat, si s’executen de manera que siguen compatibles amb la infraestructura verda i d’impacte reduït, no es preveu que generen un increment significatiu del risc d’inundació.

Infraestructura verda i paisatge

L’informe de 02.03.2022 del Servici d’Infraestructura Verda i Paisatge conclou que és necessari incorporar al PMUS un capítol dedicat a la infraestructura verda, que incloga:

– Una anàlisi de la infraestructura verda que permeta analitzar i valorar els efectes de les propostes i que estudie les implicacions sobre esta.

– Indicació explícita de quins espais i recorreguts d’actuació es consideren adequats, tant pel valor actual com pel valor potencial que tenen, per a incorporar-los a la infraestructura verda municipal, tant per ser necessaris per al manteniment de la seua estructura i funcionalitat com per les seues funcions de connexió i integració paisatgística dels espais urbans amb els elements de la infraestructura verda situats a l’exterior dels teixits urbans.

– L’establiment de mesures efectives per a corregir els possibles efectes negatius generats per les propostes plantejades. S’ha de garantir, segons el cas, que les propostes i les alternatives de traçat i disseny de creació, ampliació o modificació d’infraestructures, si n’hi ha, complisquen les determinacions establides en l’Estratègia territorial de la Comunitat Valenciana (ETCV), concretament en la directriu 118, que establix els principis directors en matèria d’infraestructures de mobilitat.

– Indicació de determinacions que cal adoptar per al control dels elements amb incidència en la qualitat del paisatge urbà, garantint amb el disseny dels espais públics i el viari la funcionalitat de la infraestructura verda i el manteniment de les principals vistes i perspectives que el caracteritzen.

Per a fer-ho, s’ha d’incorporar tota la documentació gràfica i escrita que es considere oportuna.

Altres consideracions:

– Atés que Sant Joan d’Alacant compta amb un pla general estructural aprovat, haurà de mantindre’s la coherència entre este i el PMUS, i especialment haurà de tindre en compte la infraestructura verda que definix el pla general mencionat.

Servici de Coordinació de Polítiques de Canvi Climàtic

L’informe d’11.04.2022 considera que el PMUS és compatible amb la legislació sectorial vigent en matèria de canvi climàtic, i ha de tindre en compte que:

– L’Estudi ambiental i territorial estratègic haurà de prevore els aspectes relatius al canvi climàtic ja indicats en l’apartat 3 d’este informe:

En el cas de l’annex VII del Decret legislatiu 1/2021 (TRLOTUP): haurà de desenrotllar-se l’apartat c, ja que el pla té efectes significatius positius; haurà d’ampliar-se la informació aportada per a l’apartat f considerant els efectes significatius positius, incloent-hi una avaluació adequada de la petjada de carboni.

– La versió preliminar del pla haurà d’elaborar-se tenint en compte els criteris relacionats amb els aspectes següents relatius al canvi climàtic, ja indicats en l’apartat 4 d’este informe:

La mesura 3.3 del Pla nacional integrat d’energia i clima 2021-2030.

Les actuacions vinculades a les mesures 15 i 16 de l’Estratègia valenciana de canvi climàtic i energia 2030, que s’han detallat anteriorment.

Contaminació acústica i qualitat de l’aire

L’informe d’1 de febrer de 2022, del Servici de Protecció de l’Atmosfera, conclou que, atés que el trànsit motoritzat és el principal causant, en entorns urbans, de la contaminació atmosfèrica i de les emissions de NO2 i PM, així com de la contaminació acústica, les propostes realitzades en el PMUS orientades a reduir el trànsit rodat motoritzat i millorar els sistemes de transports tindrà un impacte positiu en la qualitat ambiental del municipi. Per tot el que s’ha exposat, del PMUS no es deriven efectes significatius sobre la qualitat de l’aire i la contaminació acústica.

Servici d’Ordenació i Gestió Forestal.

El Servici Territorial de Medi Ambient d’Alacant indica que de l’anàlisi cartogràfica i documentació aportada pel promotor conclou que no hi ha afecció a terreny forestal, muntanyes gestionades per la Generalitat, vies pecuàries o espais protegits.

Ferrocarrils de la Generalitat (FGV)

Informa que el PMUS no conté afeccions sobre el patrimoni d’FGV ni sobre les limitacions de sòl establides en la Llei de mobilitat de la Comunitat Valenciana, com a zones de domini públic, protecció i línia d’edificació.

Diputació d’Alacant – carreteres

Analitzada la documentació informa que no és titular de cap carretera provincial en l’àmbit territorial del municipi, per la qual cosa no és procedent un informe sectorial.

Unitat de carreteres de l’Estat – Direcció General de Carreteres – Ministeri de Transports, Mobilitat i Agenda Urbana.

El 20 d’abril de 2022 el subdirector general d’Explotació, P. D. del director general de Carreteres (Orde TMA/1007/2021, de 9 de setembre), ha resolt això:

Informar favorablement referent a la seua afecció a la Xarxa de Carreteres de l’Estat.

Este informe favorable al Pla de mobilitat no implica que, en el cas de desenrotllaments urbanístics futurs, les mesures contingudes en este siguen suficients per a garantir el compliment de l’article 36.9 de la Llei 37/2015, de 29 de setembre, de carreteres, així com els articles 7.1, 18.1, 20.1.c i 22.3.c del Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, un aspecte que es dirimirà quan preceptivament se sol·licite l’informe vinculant que exigix l’article 16.6 de la Llei 37/2015, de 29 de setembre, de carreteres.

En relació amb la glorieta prevista en l’estratègia d’integració urbana de l’av. Miguel Hernández (antiga N-332), projectada en la intersecció amb la carretera CV-800 en la rodalia de l’enllaç d’esta amb la carretera A-70, s’haurà de sol·licitar un informe a la Direcció General de Carreteres del Ministeri de Transports, Mobilitat i Agenda Urbana a fi d’avaluar la seua possible afecció.

F. Valoració ambiental d’acord amb els criteris de l’annex VIII de la LOTUP.

Tal com establix l’article 46 del TRLOTUP, l’òrgan ambiental ha de determinar si un pla, o la seua modificació, ha de ser objecte d’una avaluació ambiental i territorial en cas que es determine l’existència d’efectes significatius sobre el medi ambient, tenint en compte els criteris que s’establixen en l’annex VIII, si és el cas, amb una consulta prèvia amb les administracions públiques afectades, i amb les consideracions a què es referix l’article 53 del TRLOTUP.

És essencial destacar, com ha indicat l’ajuntament promotor, la consideració conjunta, integrada i programada en el temps, de totes les actuacions, orientades a optimitzar els modes de desplaçament, establint prioritats i principis d’acció que es desenrotllen en el Pla d’acció per al seu desenrotllament presentat.

Amb això es pot prevore la reducció de contaminants atmosfèrics, la reducció del soroll i garantir un consum energètic més eficient en l’àmbit de la mobilitat plantejant mesures encaminades a millorar la mobilitat sostenible entre municipis i plantejant actuacions en entorns urbans i metropolità (antropitzats), millorant accessos, potenciant l’ús de transport públic, així com de vehicles no motoritzats o mobilitat a peu.

1. Per les característiques dels plans i els programes:

El Pla de mobilitat urbana i sostenible, segons la definició establida en els articles 9 i 10 de la Llei 6/2011, d’1 d’abril, de mobilitat de la Comunitat Valenciana, així com els articles 14 i següents de la Llei 5/2014, de 25 de juliol, de la Generalitat, d’ordenació del territori, urbanisme i paisatge, de la Comunitat Valenciana, no es pot conceptuar amb un instrument urbanístic propi de la planificació territorial o urbanística i, com que el PMUS de Sant Joan d’Alacant s’emmarca sobre sòl urbà, urbanitzable i en la xarxa viària primària ja existents, per les característiques i per l’objecte del PMUS, concloem que no té cap incidència en el model territorial ja aprovat.

No obstant això, com afirma el promotor en la pàgina 12/155 del PMUS presentat:

«El pla serà un document viu, que podrà modificar-se al llarg del temps, per a adaptar-se a les necessitats canviants de la mobilitat urbana, amb criteris de millora contínua, avaluant-se cada situació tenint en compte els possibles canvis respecte al context territorial, social i econòmic.

Els treballs que cal realitzar en el PMUS aprofitaran, en la mesura que siga possible, les dades i informació d’interés, incloses en el Pla de mobilitat metropolitana sostenible de l’àrea d’Alacant-Elx, de la Conselleria de Vivenda, Obres Públiques i Vertebració del Territori, i que inclou a Sant Joan d’Alacant dins del seu àmbit d’actuació».

2. Per les característiques dels efectes i de l’àrea probablement afectada:

Com que es desenrotlla sobre sòl urbà, urbanitzable o xarxa viària primària no s’esperen efectes sobre la coberta forestal.

Donada la no presència d’espais protegits o espais Xarxa Natura 2000, el PMUS és compatible amb la conservació d’estos espais.

Observant l’acord de la comissió territorial aprovatòria del pla general estructural municipal, en el municipi de Sant Joan d’Alacant apareix considerat dins de la comarca de l’Alacantí com a municipi d’impacte mitjà d’inundabilitat, ja que en el Pla d’acció territorial per a prevenció del risc d’inundació de la Comunitat Valenciana (PATRICOVA) es delimiten dos zones de risc d’inundació: l’AC18 corresponent a riu Sec, amb nivells d’inundació dins del terme municipal 1 i 6, i l’AC19, corresponent als barrancs de Juncaret/Orgègia, que segons les zones presenten riscos d’inundació 1, 3, 4 i 6.

Pel que fa a les actuacions que puguen tindre una incidència en el Decret del PATRICOVA, s’haurà de comptar amb les autoritzacions corresponents amb caràcter previ al desplegament d’esta proposta, però, com hem indicat, pels objectius del mateix PMUS, estos no es voran alterats si es prenen les cauteles necessàries que s’establixen en este decret.

Finalment, cal indicar que és previsible que disminuïsquen els efectes sobre les emissions de gasos contaminants si es consideren en el seu conjunt les previsions de millora argumentades, especialment la mobilitat no motoritzada.

Així, conforme a l’article 46.3 del TRLOTUP, analitzant la documentació presentada i el seu objecte, els informes sectorials emesos, revisant la cartografia existent en el Sistema d’Informació Territorial, es pot determinar, respecte al Pla de mobilitat urbana sostenible de Sant Joan d’Alacant, que el procediment d’avaluació simplificat és suficient per a determinar que la modificació no té efectes significatius negatius sobre el medi ambient.

G. Acord

D’acord amb el que s’establix en l’article 53.2 b del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, seguint el que s’ha exposat, es resol emetre un informe ambiental i territorial favorable en el procediment simplificat d’avaluació ambiental i territorial estratègica del Pla de mobilitat urbana sostenible de Sant Joan d’Alacant d’acord amb els criteris de l’annex VIII del TRLOTUP, ja que no té efectes significatius sobre el medi ambient, i continuar la tramitació amb la seua normativa sectorial, sempre que s’ajuste al que descriga la documentació presentada, així com al que dispose la legislació vigent i als informes emesos, respecte dels quals es tindran en compte les consideracions següents:

1. El PMUS haurà de ser completat amb les determinacions que indica l’informe firmat el 15.07.22 del Servici de Mobilitat Urbana i se sol·licitarà a este servici un informe abans de l’aprovació definitiva municipal que incorpore, si és el cas, les determinacions que s’indiquen en este.

2. El PMUS incorporarà les qüestions relatives al fet que els projectes d’execució derivats d’este hauran de complir les condicions que establix l’article 21 del PATRICOVA.

3. El PMUS es completarà amb la documentació i amb els continguts assenyalats en l’informe, de 2 de març de 2022, del Servici d’Infraestructura Verda i Paisatge, i que s’han indicat en l’apartat E anterior.

4. La redacció definitiva del PMUS de Sant Joan d’Alacant incorporarà les consideracions realitzades en l’informe d’11.04.2022 del Servici de Coordinació de Polítiques de Canvi Climàtic.

5. Com indica l’informe de 20.04.2022 de la unitat de carreteres de l’Estat a Alacant, en relació amb la glorieta prevista en l’estratègia d’integració urbana de l’av. Miguel Hernández (antiga N-332), projectada en la intersecció amb la carretera CV-800 en la rodalia de l’enllaç d’esta amb la carretera A-70, s’haurà de sol·licitar un informe a la Direcció General de Carreteres del Ministeri de Transports, Mobilitat i Agenda Urbana a fi d’avaluar la seua possible afecció.

6. La redacció definitiva del PMUS de Sant Joan d’Alacant concretarà els aspectes següents:

a. Incorporar indicadors per al seguiment mediambiental del PMUS. En particular, la metodologia i el càlcul de la petjada de carboni derivada del model de mobilitat proposat i els indicadors de seguiment de caràcter mediambiental que es consideren adequats. En concret, emissions de CO2 equivalent, NO2, COV, CO, SO2, material particulat, gasto energètic municipal, emissions contaminants i consum d’energia (Tep).

b. Incorporar el procediment per al seguiment de la contaminació acústica derivada del model de mobilitat proposat i l’indicador corresponent del nivell sonor extern.

c. Completar la proposta d’indicadors de seguiment amb els valors inicials i els valors objectius que cal aconseguir.

Tal com establix l’article 53.7 de la TRLOTUP, l’Informe estratègic ambiental i territorial perdrà la vigència i cessarà la producció a efectes propis si, una vegada publicat en el *Diari Oficial de la Generalitat Valenciana*, no s’ha aprovat en el termini màxim de quatre anys des de la seua publicació el «Pla de mobilitat urbana sostenible de Sant Joan d’Alacant». En este cas, el promotor ha de tornar a iniciar el procediment simplificat d’avaluació ambiental i territorial de la proposta.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.b del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

A la vista del que s’ha exposat anteriorment, la Comissió d’Avaluació Ambiental acorda: emetre un informe ambiental i territorial estratègic favorable en el procediment simplificat d’avaluació ambiental i territorial estratègica del Pla de mobilitat urbana sostenible de Sant Joan d’Alacant, perquè es considera que no té efectes significatius en el medi ambient, amb el compliment de les determinacions que s’inclouen en l’informe mencionat.

Notificar als interessats que, contra esta resolució, com que no és un acte definitiu en via administrativa, no es pot interposar cap recurs, la qual cosa no és un inconvenient perquè puguen utilitzar-se els mitjans de defensa que en el seu dret es consideren pertinents.

Vos ho notifique perquè en tingueu coneixement i als efectes oportuns.

La qual cosa se certifica amb anterioritat a l’aprovació de l’acta corresponent i a reserva dels termes precisos que es deriven d’esta, tal com ho autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 10 d’agost de 2022. El secretari de la Comissió d’Avaluació Ambiental: José del Valle Arocas.»

  

València, 26 de setembre de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental